Kulturpersonligheter vil sparke riksantikvaren
Oppropet som er sendt til Holmes sjef, miljøvernminister Bård Vegar Solhjell, er signert 23 kulturpersonligheter. De krever at en ny riksantikvar må skaffes i løpet av høsten 2012, skriver Dagbladet. I brevet argumenterer de med at Jørn Holmes «ansvarsområde mer enn noensinne preges av handlingslammelse og manglende vilje til å bruke lovverket». Dette fører til at en rekke kulturminner går tapt, ifølge forfatterne. - Det er alarmerende når horder innen Kultur-Norge går til dette skrittet. Holme har overlatt nasjonens kulturminnevern til amatører, eller lokale politikere, og da vil den fort svinne hen, sier tidligere leder i Bergen arkitektforening og sivilarkitekt i MNAL, Morten Ramm Salbu, som er med på oppropet. Leder i Fortidsminneforeningen i Vestfold, Ragnar Kristensen, er blant initiativtakerne til kampanjen, og har ingen tro på at Holme vil innfri Stortingets krav om minske tapet av kulturminner innen 2020. - Rapporten fra Riksrevisjonen sa at altfor mange kulturminner går tapt, og Holme tar ikke ansvar for å bruke lovverket. Vi mener han ikke følger regjeringens politikk, sier Kristensen. Miljøvernminister Bård Vegar Solhjell har imidlertid full tillit til Jørn Holme. - Jeg kommer ikke til å skifte ut Holme. Jeg kjenner ikke til alle disse sakene, men jeg synes det er bra at ulike kulturminnesaker vekkes til debatt. Riksantikvaren er i en ledende stilling, og han må tåle kritikk, sier Solhjell. Ifølge Dagbladet, som har vært i kontakt med Holme, ønsker han ikke å kommentere saken.
En rekke kulturpersonligheter har sendt et brev til miljøverndepartementet hvor de krever at riksantikvar Jørn Holme må få sparken.